അഭയാര്ഥികളെ കടത്താന് ബലാറൂസ് തീക്കളിയാകുമെന്നു പോളണ്ട് വാര്സോ: ഉപരോധങ്ങള് ഏര്പ്പെടുത്തിയ യൂറോപ്യന് യൂണിയനോടു പ്രതികാരം തീര്ക്കാന് അഭയാര്ഥികളെ കരുവാക്കുന്ന ബലാറൂസിന്റെ നടപടി സായുധസംഘര്ഷത്തില് കലാശിച്ചേക്കുമെന്ന് പോളണ്ട് മുന്നറിയിപ്പു നല്കി. ഇറാക്കില്നിന്നുള്ള നാലായിരത്തോളം അഭയാര്ഥികളാണു പോളണ്ടുവഴി യൂറോപ്യന് യൂണിയന് രാജ്യങ്ങളിലേക്കു കടക്കാനായി ബലാറൂസ് അതിര്ത്തിയില് തയാറായി നില്ക്കുന്നത്. ബലാറൂസ് പട്ടാളത്തിന്റെ പിന്തുണ ഇവര്ക്കുണ്ടെന്നു റിപ്പോര്ട്ട് ചെയ്യപ്പെടുന്നു. ഇറാക്കില്നിന്നു വന്ന് തുര്ക്കിയില്നിന്നു വിമാനംവഴി ബലാറൂസ് തലസ്ഥാനമായ മിന്സ്്ക്കില് എത്തുന്ന അഭയാര്ഥികള് കാല്നടയായാണ് അതിര്ത്തിയിലെത്തുന്നത്. അഞ്ചു ലക്ഷം രൂപവരെ ഒരാള്ക്ക് വീസയ്ക്കും യാത്രയ്ക്കും ചെലവുണ്ട്. ഇസ്താംബൂളില്നിന്ന് ബലാറൂസ് വീസ സന്പാദിക്കാന് വിഷമമില്ല. അഭയാര്ഥികള് മുള്ളുവേലി മുറിക്കാന് ശ്രമിച്ചതിനെത്തുടര്ന്ന് കിഴക്കന് അതിര്ത്തിയായ കുസ്നിക്ക പോളിഷ് സര്ക്കാര് അടച്ചു അതിര്ത്തിയില് കൂടുതല് സൈനികരെ വിന്യസിച്ചിട്ടുമുണ്ട്. ബലാറൂസിലെ പ്രസിഡന്റ് അലക്സാണ്ടര് ലൂക്കാഷെങ്കോയുടെ സര്ക്കാര് ആസൂത്രണം ചെയ്തു നടപ്പാക്കുന്ന പ്രതിസന്ധിയാണിതെന്നു പോളണ്ടും യൂറോപ്യന് യൂണിയനും നാറ്റോ സൈനികകൂട്ടായ്മയും ആരോപിച്ചു. കഴിഞ്ഞവര്ഷം നടന്ന തെരഞ്ഞെടുപ്പില് ലൂക്കാഷെങ്കോ ജയിച്ചത് ക്രമക്കേട് നടത്തിയാണെന്ന് ആരോപണമുണ്ട്. പ്രതിഷേധിച്ച ജനത്തെ അദ്ദേഹം അടിച്ചമര്ത്തി. ഇതിനെത്തുടര്ന്നാണ് യൂറോപ്യന് യൂണിയന് ഉപരോധം ഏര്പ്പെടുത്തിയത്. യൂറോപ്യന് യൂണിയന്റെ ഭാഗമല്ലാത്ത ബെലാറൂസ്, യൂണിയനില് അംഗമായ ലിത്വാനിയ, ലാത്വിയ രാജ്യങ്ങളിലേക്കും അഭയാര്ഥികളെ കടത്തിവിടാന് ശ്രമിച്ചിരുന്നു. അതിര്ത്തിയില് ഏതുനിമിഷവും സംഘര്ത്തിനു സാധ്യതയുണ്ടെന്ന് പോളിഷ് സര്ക്കാര് വക്താവ് പയോറ്റര് മുള്ളര് പറഞ്ഞു. അഭയാര്ഥികള് ബലാറൂസ് സായുധസേനയുടെ നിയന്ത്രണത്തിലാണെന്നു പോളിഷ് ദേശീയ സുരക്ഷാ മേധാവി സ്റ്റനിസ്ലാവ് സറൈന് പറഞ്ഞു. ഈ ആരോപണങ്ങള് ബലാറൂസ് പ്രതിരോധമന്ത്രാലയം തള്ളി. പോളണ്ടിനെ സഹായിക്കാന് യൂറോപ്യന് യൂണിയന് ഇടപെടണമെന്ന് ജര്മനി ആവശ്യപ്പെട്ടു. ഇതിനിടെ, ഭക്ഷണത്തിന്റെ അഭാവവും കൊടുംതണുപ്പും അഭയാര്ഥികളുടെ മരണത്തിനിടയാക്കുന്നതായും റിപ്പോര്ട്ട് ചെയ്യപ്പെടുന്നു.